ดาวโจนส์ปิดพุ่ง 143.22 จุด
ดาวโจนส์ปิดพุ่งขึ้น 143.22 จุด หลังจากสหรัฐเปิดเผยข้อมูลเศรษฐกิจที่แข็งแกร่ง ขณะที่น้ำมันดิบปิดบวก 4 เซนต์
4 พ.ค. 2553

ดาวโจนส์ปิดพุ่งขึ้น 143.22 จุด หลังจากสหรัฐเปิดเผยข้อมูลเศรษฐกิจที่แข็งแกร่ง ขณะที่น้ำมันดิบปิดบวก 4 เซนต์
ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนวันที่ 3 พ.ค. หลังจากสหรัฐเปิดเผยข้อมูลเศรษฐกิจที่แข็งแกร่ง รวมถึงตัวเลขการใช้จ่ายผู้บริโภค และดัชนีภาคการผลิต นอกจากนี้ ตลาดยังได้แรงหนุนจากการที่ วอร์เรน บัฟเฟตต์ นักลงทุนที่มีอิทธิพลต่อภาคธุรกิจของสหรัฐ ออกมาแสดงความเชื่อมั่นว่าบริษัท โกลด์แมน แซคส์ ไม่มีเจตนาฉ้อโกง
สำนักข่าวซินหัวรายงานว่า ดัชนีเฉลี่ยอุตสาหกรรมดาวโจนส์พุ่งขึ้น 143.22 จุด หรือ 1.3% ปิดที่ระดับ 11,151.83 จุด ซึ่งเป็นการปรับตัวขึ้นมากที่สุดนับตั้งแต่วันที่ 16 ก.พ.เป็นต้นมา ดัชนี S&amp;P 500 ดีดขึ้น 15.57 จุด หรือ 1.3% ปิดที่ 1,202.26 จุด และดัชนี Nasdaq ปรับตัวขึ้น 37.55 จุด หรือ 1.5% ปิดที่ 2,498.74 จุด
ปริมาณการซื้อขายในตลาดหุ้นนิวยอร์กมีอยู่ราว 1.2 พันล้านหุ้น ลดลงเมื่อเทียบกับวันศุกร์ที่ผ่านมาที่ 1.6 พันล้านหุ้น มีจำนวนหุ้นบวกมากกว่าหุ้นลบในอัตราส่วน 3 ต่อ 1
ตลาดหุ้นนิวยอร์กดีดตัวขึ้นหลังจากกระทรวงพาณิชย์สหรัฐเปิดเผยว่า ตัวเลขการใช้จ่ายผู้บริโภคเดือนมี.ค.เพิ่มขึ้นสอดคล้องกับที่นักวิเคราะห์คาดการณ์ไว้ที่ ขณะที่รายได้ส่วนบุคคลปรับตัวเพิ่มขึ้น 0.3% ในเดือนมี.ค.
ส่วนตัวเลขการใช้จ่ายผู้บริโภคไตรมาสแรกปี 2553 พุ่งขึ้น 3.6% ทำสถิติขยายตัวแข็งแกร่งที่สุดนับตั้งแต่ปี 2550 และมากกว่าไตรมาสสี่ปีที่แล้วที่ตัวเลขการใช้จ่ายผู้บริโภคขยายตัวเพียง 16%
ขณะที่สำนักงานจัดการด้านอุปทานของสหรัฐ (ISM) เปิดเผยว่าดัชนีภาคการผลิตในเดือนเม.ย.พุ่งขึ้นสู่ระดับ 60.4 จุด จากเดือนมี.ค.ที่ระดับ 59.6 จุด ซึ่งบ่งชี้ว่าภาคการผลิตของสหรัฐมีการขยายตัวได้ดีและเป็นกำลังสำคัญในการหนุนเศรษฐกิจให้ฟื้นตัวขึ้น
ดัชนีภาคการผลิตที่ขยายตัวแข็งแกร่งของสหรัฐช่วยหนุนหุ้นบริษัทผู้ผลิตยักษ์ใหญ่ของสหรัฐทะยานขึ้น รวมถึงหุ้นโบอิ้ง โค หุ้นแคทเทอร์พิลลาร์ อิงค์ และหุ้น 3M 
นอกจากนี้ ตลาดยังได้ปัจจัยบวกจากข่าวที่ว่า บัฟเฟตต์ เจ้าของบริษัท เบิร์กเชียร์ แฮทธาเวย์ ซึ่งอัดฉีดเงินลงทุนมูลค่า 5 พันล้านในโกลด์แมน แซคส์ กรุ๊ป อิงค์ ยังคงมีความเชื่อมั่นว่าโกลด์แมน แซคส์ ไม่มีเจตนาฉ้อโกง แม้คณะกรรมการกำกับหลักทรัพย์และตลาดหลักทรัพย์ของสหรัฐ (SEC) ยื่นฟ้องโกลด์แมน แซคส์ ในข้อหาฉ้อโกงก็ตาม
การแสดงความคิดเห็นของนายเมอร์ฟี มีขึ้นหลังจาก SEC ยื่นฟ้อง โกลด์แมน แซคส์ ในข้อหาพยายามปกปิดข้อมูลที่สำคัญเกี่ยวกับตราสารหนี้ "ABACUS 2007-AC1" ซึ่งเป็นตราสารหนี้ที่มีสัญญาจำนองค้ำประกัน หรือ ตราสารซีดีโอ (collateralized debt obligation) ซึ่งสร้างความเสียหายให้กับนักลงทุนเป็นมูลค่ามากกว่า 1 พันล้านดอลลาร์ โดยลูกค้าที่ได้รับความเสียหายครั้งนี้รวมถึง ธนาคารไอเคบี ของเยอรมนี และธนาคารเอบีเอ็น อัมโร ของเนเธอร์แลนด์
ทั้งนี้ หุ้นโกลด์แมน แซคส์ ปิดพุ่ง 3% ส่วนหุ้นยูไนเต็ด แอร์ไลน์ส ปิดพุ่ง 2.4% และหุ้นคอนติเนนตัล แอร์ไลน์ส ปิดบวก 2.3% หลังจากนิวยอร์กไทม์สรายงานว่า บริษัทแม่ของ ยูไนเต็ด แอร์ไลน์ส และ คอนติเนนตัล แอร์ไลน์ส ตกลงใจควบรวมกิจการกันแล้ว โดยคาดว่าการควบรวมกิจการครั้งนี้ซึ่งคิดเป็นมูลค่าเกือบ 3.2 พันล้านดอลลาร์สหรัฐจะทำให้เกิดสายการบินรายใหญ่ที่สุดของโลก 
หุ้นฟอร์ด มอเตอร์ ปิดพุ่ง 2.2% หลังจากบริษัทเปิดเผยยอดขายรถยนต์ประจำเดือนเม.ย.เพิ่มขึ้น 25%
น้ำมันดิบปิดบวก 4 เซนต์
สัญญาน้ำมันดิบตลาดนิวยอร์กปิดขยับขึ้นเมื่อคืนนี้ (3 พ.ค.) เนื่องจากนักลงทุนเชื่อมั่นว่าเศรษฐกิจสหรัฐที่ส่งสัญญาณการฟื้นตัวจะช่วยหนุนดีมานด์พลังงานให้ดีดตัวขึ้นด้วย ขณะเดียวกัน นักลงทุนจับตาดูว่าเหตุการณ์น้ำมันดิบรั่วไหลที่อ่าวเม็กซิโกจะส่งผลกระทบต่อการลำเลียงขนส่งหรือไม่ หากคราบน้ำมันส่งผลให้สหรัฐจำเป็นต้องปิดเส้นทางการเดินเรือหลัก          สำนักข่าวซินหัวรายงานว่า สัญญาน้ำมันดิบ NYMEX เดือนมิ.ย.ดีดขึ้น 4 เซนต์ ปิดที่ 86.19 ดอลลาร์/บาร์เรล หลังจากเคลื่อนตัวในช่วง 86.75-86.70 ดอลลาร์          ขณะที่สัญญาน้ำมันฮีทติ้งออยล์เดือนมิ.ย.เพิ่มขึ้น 2.94 เซนต์ ปิดที่ 2.3451 ดอลลาร์/แกลลอน และสัญญาน้ำมันเบนซินเดือนมิ.ย.ดีดขึ้น 3.57 เซนต์ ปิดที่ 2.4351 ดอลลาร์/แกลลอน          ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนมิ.ย.พุ่งขึ้น 1.50 ดอลลาร์ ปิดที่ 88.94 ดอลลาร์/บาร์เรล          นักลงทุนยังเข้าซื้อสัญญาน้ำมันดิบเพราะเชื่อมั่นในแนวโน้มเศรษฐกิจของสหรัฐ หลังกระทรวงพาณิชย์สหรัฐเปิดเผยว่า ตัวเลขการใช้จ่ายผู้บริโภคเดือนมี.ค.เพิ่มขึ้นสอดคล้องกับที่นักวิเคราะห์คาดการณ์ไว้ที่ 0.6% ขณะที่รายได้ส่วนบุคคลปรับตัวเพิ่มขึ้น 0.3% ในเดือนมี.ค.          ส่วนตัวเลขการใช้จ่ายผู้บริโภคไตรมาสแรกปี 2553 พุ่งขึ้น 3.6% ทำสถิติขยายตัวแข็งแกร่งที่สุดนับตั้งแต่ปี 2550 และมากกว่าไตรมาสสี่ปีที่แล้วที่ตัวเลขการใช้จ่ายผู้บริโภคขยายตัวเพียง 16%          ขณะที่สำนักงานจัดการด้านอุปทานของสหรัฐ (ISM) เปิดเผยว่าดัชนีภาคการผลิตในเดือนเม.ย.พุ่งขึ้นสู่ระดับ 60.4 จุด จากเดือนมี.ค.ที่ระดับ 59.6 จุด ซึ่งบ่งชี้ว่าภาคการผลิตของสหรัฐมีการขยายตัวได้ดีและเป็นกำลังสำคัญในการหนุนเศรษฐกิจให้ฟื้นตัวขึ้น          นักลงทุนจับตาดูว่าเหตุการณ์น้ำมันดิบรั่วไหลที่อ่าวเม็กซิโกจะส่งผลกระทบต่อการลำเลียงขนส่งหรือไม่ หากคราบน้ำมันส่งผลให้สหรัฐจำเป็นต้องปิดเส้นทางการเดินเรือหลัก          บริษัท บีพี เจ้าของบ่อน้ำมันที่ประสบเหตุครั้งนี้ กำลังหาวิธีอุดรูรั่วของบ่อน้ำมันที่อยู่ต่ำกว่าผิวน้ำลงไปถึง  5,000 ฟุตขณะที่หน่วยรักษาการณ์ชายฝั่งของสหรัฐกล่าวว่า ทางหน่วยงานไม่สามารถประเมินได้อย่างถูกต้องแม่นยำถึงปริมาณน้ำมันที่กำลังรั่วไหลเนื่องจากความลึกดังกล่าว พร้อมระบุว่า ทางหน่วยงานกำลังเตรียมการความพร้อมหากเกิดกรณีที่เลวร้ายที่สุด และจะเน้นการแก้ไขที่ต้นเหตุ          การรั่วไหลดังกล่าวเกิดขึ้น หลังจากเมื่อวันที่ 20 เม.ย.ที่ผ่านมา ได้เกิดการระเบิดที่แท่นขุดเจาะน้ำมัน Deepwater Horizon ของบริษัทบีพี จนทำให้แท่นขุดเจาะจมลงในอีกสองวันถัดมา โดยจุดที่เกิดอยู่ห่างจากชายฝั่งตะวันออกเฉียงใต้ของเมืองนิวออลีนส์ประมาณ 130 ไมล์          ทั้งนี้ ประธานาธิบดีบารัค โอบามาได้สั่งห้ามการขุดเจาะน้ำมันในพื้นที่อื่นๆ นอกชายฝั่งสหรัฐเพิ่มอีก จนกว่าการตรวจสอบเหตุการณ์นี้จะเสร็จเรียบร้อย